ส่วนที่ 1

การประกอบธุรกิจ

นโยบายและภาพรวมการประกอบธุรกิจ 

  1.1 ประวัติความเป็นมาและลักษณะการประกอบธุรกิจ

  โรงพยาบาลเอกชล ประกอบกิจการเป็นโรงพยาบาลเอกชนแห่งแรกใจกลางเมืองชลบุรีตั้งแต่ปี
  2521โดยได้รับการอนุญาตเปิดรับคนไข้ด้วยจำนวนเตียงจดทะเบียน 262 เตียง เมื่อวันที่ 10
  มกราคม 2535 ได้นำหุ้นเข้าจดทะเบียนในตลาดหลักทรัพย์แห่งประเทศไทย
  และได้แปรสภาพบริษัทเป็นบริษัทมหาชนจำกัด โดยใช้ชื่อบริษัท โรงพยาบาลเอกชล จำกัด
  (มหาชน) ต่อมาได้ขยายสาขาเพิ่มเป็นโรงพยาบาลเอกชล 2 ตั้งอยู่เขตพื้นที่อ่างศิลา
  โดยมีจำนวนเตียงจดทะเบียนไว้รับผู้ป่วย 100 เตียง ซึ่งรองรับคนไข้ทั่วไป
  และเปิดรักษาคนไข้สิทธิประสังคม
  และมุ่งมั่นบริการจัดการภายใต้วิสัยทัศน์และพันธกิจขององค์กรดังนี้ :-

  1.2 วิสัยทัศน์, พันธกิจ และกลยุทธ์ในการดำเนินงานของบริษัท

วิสัยทัศน์ : “เป็นโรงพยาบาลคุณภาพด้วยบริการสุขภาพที่เป็นเลิศ ภายในปี 2562”

“To be Exceptionally Excellent Hospital by the year 2019”

พันธกิจ :

1.  ให้บริการสุขภาพที่มีคุณภาพมาตรฐานทั้ง 4 ด้านครบวงจร

ให้การดูแลรักษาโรคที่มีความซับซ้อน ด้วยทีมแพทย์ผู้เชี่ยวชาญ บุคลากรที่มีคุณภาพ พร้อมด้วยเครื่องมือและเทคโนโลยีที่ทันสมัย

ให้บริการโดยลดระยะเวลารอคอย

1.3 การเปลี่ยนแปลงและพัฒนาการที่สำคัญ

ปี 2559

-   เดือนเมษายน คณะกรรมการบริษัทได้มีมติอนุมัติให้จัดซื้อที่ดินข้างเคียงที่ติดกับ รพ.เอกชล
    โดยมีวัตถุประสงค์เพื่อรองรับการขยายบริการที่เพิ่มขึ้นในอนาคต จำนวนพื้นที่ 217 ตารางว

-   เดือนกันยายน บริษัท โรงพยาบาลเอกชล จำกัด (มหาชน)
    ได้ลงนามในบันทึกข้อตกลงประกาศความร่วมมือกับโรงพยาบาลบำรุงราษฎร์โดยมีโรงพยาบาลพันธมิตรทุกภูมิภาค
    36 แห่งของประเทศไทยร่วมในการตอบรับข้อตกลงดังกล่าว
    โดยมีวัตถุประสงค์เพื่อให้การดูแลรักษาผู้ป่วยร่วมกันอย่างต่อเนื่อง มีประสิทธิภาพและปลอดภัย
    เพื่อก่อให้เกิดความร่วมมือทางวิชาการ เพื่อพัฒนาศักยภาพในการดูแลรักษาผู้ป่วย
    และเพื่อก่อให้เกิดความร่วมมือในอนาคต

-   เดือนตุลาคม บริษัทฯ เข้าร่วมกิจกรรมแลกเปลี่ยนเรียนรู้เรื่อง
    “โครงการส่งเสริมการดำเนินธุรกิจที่เป็นมิตรกับเด็ก” ร่วมกับทีมงานสถาบันไทยพัฒน์
    เป็นการตอบรับนโยบายขององค์กรยูนิเซฟ
    ซึ่งกิจกรรมดังกล่าวเป็นการร่วมถ่ายทอดประสบการณ์ และแลกเปลี่ยนเรียนรู้
    เพื่อเสริมสร้างขีดความสามารถในการประเมินผลการดำเนินธุรกิจที่เป็นมิตรกับเด็ก
    รวมทั้งร่วมค้นหาโอกาสในการสนับสนุนสิทธิเด็กตามหลักปฏิบัติทางธุรกิจให้กับองค์กรด้วย

-   เดือนพฤศจิกายน ทาง รพ.เอกชล และ รพ.เอกชล 2
    ได้รับการเยี่ยมสำรวจเพื่อประเมินการต่ออายุการรับรองกระบวนการคุณภาพ
    จากสถาบันรับรองคุณภาพสถานพยาบาล (สรพ.) หรือ HA (Hospital Accreditation)
    ซึ่งโรงพยาบาลเอกชล Re-accreditation เป็นครั้งที่ 3 และโรงพยาบาลเอกชล 2
    เป็นการ Re-accreditation ครั้งที่ 2

-   บริษัทฯ ได้รับการประเมินคุณภาพในระดับดีเลิศในการจัดการประชุมผู้ถือหุ้นประจำปี 2559
    จากสมาคมส่งเสริมผู้ลงทุนไทย

ตลอดปีที่ผ่านมา บริษัทฯ
ยังคงมีการปรับปรุงทั้งโครงสร้างภายนอกและโครงสร้างภายในอย่างต่อเนื่อง ทั้งนี้
เพื่อความสะดวกและปลอดภัยของผู้รับบริการ อาทิเช่น
ติดตั้งหลังคาปกคลุมทางเดินและมีระบบไฟฟ้าแสงสว่างบริเวณลานจอดรถ
รวมถึงการพัฒนาด้านเทคโนโลยีสารสนเทศโดยได้พัฒนาระบบสารสนเทศระบบใหม่มาเริ่มติดตั้งใช้งานปลายปี
2559

ทางด้านการแพทย์ ได้มีการแยกคลินิกเฉพาะโรคออกมาเป็นสัดส่วน พร้อมทีมแพทย์ผู้เชี่ยวชาญ
เพื่อเสริมศักยภาพการรักษาและพร้อมให้บริการด้านสุขภาพ อาทิเช่น คลินิกหู คอ จมูก,
คลินิกผิวหนังและความงาม, คลินิกหัวใจ, คลินิกจักษุ, คลินิกระบบทางเดินปัสสาวะ,
คลินิกโรคปอดและระบบทางเดินหายใจ

ปี 2560

-   เมื่อเดือนเมษายน บริษัทฯ จัดงานครบรอบ 36 ปี โรงพยาบาลเอกชล
    เพื่อเฉลิมฉลองถึงการเป็นโรงพยาบาลเอกชนแห่งแรกในจังหวัดชลบุรี
    และยังคงมุ่งมั่นพัฒนาทุกๆ ด้านอย่างต่อเนื่อง จนในปี 2558 ทางโรงพยาบาลเอกชล
    ได้รับการรับรองมาตรฐานจาก The Joint Commission International หรือ JCI
    จากสหรัฐอเมริกาที่ได้รับการยอมรับในระดับสากล โดยปัจจุบันจากข้อมูลในต้นปี
    ในประเทศไทยมีโรงพยาบาลที่ผ่านการรับรองมาตรฐาน JCI เพียง 53 แห่ง
    จากโรงพยาบาลทั้งหมด 341 แห่งทั่วประเทศ

-   บริษัทฯ ได้รับการประเมินคุณภาพในระดับดีในการจัดการประชุมผู้ถือหุ้นประจำปี 2560
    จากสมาคมส่งเสริมผู้ลงทุนไทย

-   คณะกรรมการบริษัท มีมติเห็นชอบในการจัดตั้งคณะกรรมการความเสี่ยง
    เพื่อศึกษาและดำเนินงานด้าน Anti- Corruption ของบริษัทฯ
    และเพื่อเตรียมเข้าร่วมโครงการแนวร่วมปฏิบัติของภาคเอกชนไทยในการต่อต้านการทุจริต

-   โรงพยาบาลเอกชล ได้มีการปรับปรุงโครงสร้างภายนอก ของอาคาร 1 และอาคารบริหาร
    เพื่อเป็นการปรับเปลี่ยนทัศนียภาพของอาคารให้มีความสวยงาม

-   มีการปรับปรุงพื้นที่ภายในเพื่อขยายศักยภาพในการดูแลรักษาโดยเปิดคลินิกเฉพาะทางเพิ่มขึ้น
    ได้แก่ คลินิกหัวใจ คลินิกระบบทางเดินหายใจและปอด คลินิกทางเดินปัสสาวะ
    และคลินิกผิวหนัง

ปี 2561

  ในแต่ละปีโรงพยาบาลเอกชล ได้มีการพัฒนาปรับปรุงอาคารสถานที่และสิ่งแวดล้อม
  โดยตกแต่งต่อเติมคลินิกแต่ละสาขาให้มีความทันสมัย มีสภาพพร้อมใช้งานให้ดีขึ้นอยู่เสมอ
  เนื่องจากทางโรงพยาบาลได้ขยายสาขาของแพทย์เฉพาะทางต่างๆ
  ประกอบกับปริมาณจำนวนผู้ป่วยและผู้มารับบริการที่เพิ่มขึ้น
  ในปีนี้จึงได้ทำการย้ายแผนกสูติ-นรีเวชกรรม ขึ้นไปที่ชั้น 3 อาคาร 2
  และในส่วนแผนกกุมารเวชกรรมพื้นที่เด็กสุขภาพดี และเด็กป่วย
  ก็ได้ปรับปรุงขยายพื้นที่แบ่งแยกโซนระหว่างเด็กป่วยให้เป็นสัดส่วนตามความเหมาะสม
  มีการปรับสิ่งแวดล้อมให้เหมาะสมกับเด็ก ในเชิงการปรับพื้นที่ให้มีประโยชน์ใช้สอยที่มีประสิทธิภาพ
  และแผนกห้องปฏิบัติการหรือห้อง Laboratory ก็ได้ย้ายไปที่ชั้น 3 อาคาร 2
  ขยายพื้นที่เพื่อรองรับการลงทุนด้วยเครื่องมือวิเคราะห์ที่ทันสมัย ใช้เทคโนโลยีล่าสุด
  เป็นห้องปฏิบัติการที่ผ่านการรับรองคุณภาพห้องปฏิบัติการ (Laboratory Accreditation :
  LA) จากสภาเทคนิคการแพทย์
  แสดงถึงมาตรฐานซึ่งเป็นที่ยอมรับโดยองค์กรที่ผ่านการรับรองคุณภาพ

  บริษัทฯ ได้รับการประเมินคุณภาพในระดับดีในการจัดการประชุมผู้ถือหุ้นประจำปี 2561
  จากสมาคมส่งเสริมผู้ลงทุนไทย

1.4 รางวัลที่ได้รับและระบบมาตรฐานการรับรองคุณภาพโดยสถาบัน องค์กรต่างๆ

ปี 2559

-   เดือนพฤษภาคม โรงพยาบาลเอกชล ได้รับโล่รางวัล In appreciation of your
    participation “ IPD Simple Disease Project” จาก Tokio Marine Award

-   เดือนพฤษภาคม โรงพยาบาลเอกชล 2 ได้รับรางวัลชนะเลิศโครงการ “e-Claim Awards
    2015” ในประเภท “รางวัลโรงพยาบาลบันทึกรับแจ้งภายใน 48 ชม. 90%
    ขึ้นไปโดยมีปริมาณรับแจ้ง 2,001 – 3,000 รับแจ้ง” จากบริษัท
    กลางคุ้มครองผู้ประสบภัยจากรถ จำกัด

-   เดือนมิถุนายน บริษัทฯ ได้รับมอบ “ESG 100 Certificate” ซึ่งได้รับคัดเลือกให้เป็น 1
    ใน 100 บริษัทจดทะเบียนในตลาดหลักทรัพย์ประเทศไทย ที่มีความโดดเด่นในการดำเนินธุรกิจ
    ที่มีความรับผิดชอบด้านสิ่งแวดล้อม สังคม และธรรมาภิบาล จากสถาบันไทยพัฒน์

-   เดือนกันยายน ได้รับมอบเกียรติบัตรเพื่อแสดงความขอบคุณ
    ในการเข้าร่วมเป็นเครือข่ายธุรกิจที่เป็นมิตรกับผู้สูงอายุ (AGE-FRIENDLY BUSINESS)
    จากกรมกิจการผู้สูงอายุ กระทรวงการพัฒนาสังคมและความมั่นคงของมนุษย์
    ร่วมกับสถาบันไทยพัฒน์ มูลนิธิบูรณะชนบทแห่งประเทศไทย ในพระบรมราชูปถัมภ์

  ปี 2560

-   เมื่อเดือนมีนาคม ทางโรงพยาบาลเอกชล และโรงพยาบาลเอกชล
    2ได้รับประกาศนียบัตรรับรองกระบวนการพัฒนาคุณภาพโรงพยาบาล
    จากสถาบันรับรองคุณภาพสถานพยาบาล (องค์การมหาชน)
    เป็นรางวัลที่ส่งเสริมการพัฒนาคุณภาพของสถานพยาบาลอย่างต่อเนื่อง (HA)

-   เมื่อเดือนสิงหาคม บริษัทฯ ได้รับ “Certificate of ESG 100 Company”
    ต่อเนื่องเป็นปีที่ 2 จากสถาบันไทยพัฒน์ในฐานะเป็น 1 ใน 100
    บริษัทจดทะเบียนในประเทศไทยที่มีการดำเนินงานโดดเด่นด้านการส่งเสริมสิ่งแวดล้อม สังคม
    และธรรมาภิบาลที่ยั่งยืน จากการคัดเลือกทั้งหมด 656
    บริษัทจดทะเบียนในตลาดหลักทรัพย์แห่งประเทศไทย

-   ผลการประเมินจากผลสำรวจรายงานการกำกับดูแลกิจการที่ดีของบริษัทจดทะเบียนประจำปี
    2560 มีคะแนนในภาพรวมอยู่ในเกณฑ์ “ดีมาก”
    ซึ่งจัดโดยสมาคมส่งเสริมสถาบันกรรมการบริษัทไทย

-   ผลการประเมินคุณภาพการจัดประชุมสามัญผู้ถือหุ้นอยู่ในเกณฑ์ “ดีมาก”
    ในโครงการประเมินคุณภาพการจัดประชุมสามัญผู้ถือหุ้น (Annual General Meeting -
    AGM) ประจำปี 2560 จัดโดยสมาคมส่งเสริมผู้ลงทุนไทย

  ปี 2561

-   เมื่อเดือนกุมภาพันธ์ ห้องปฏิบัติการทางการแพทย์ของโรงพยาบาลเอกชล
    และโรงพยาบาลเอกชล 2
    ได้รับการรับรองระบบบริหารงานคุณภาพตามมาตรฐานงานเทคนิคการแพทย์ 2560
    ซึ่งรับรองโดย สภาเทคนิคการแพทย์ เป็นรอบที่ 2

-   เมื่อเดือนกันยายน โรงพยาบาลเอกชล ได้รับการรับรองคุณภาพระดับสากล Re
    accreditation เป็นครั้งที่ 1 และได้รับการรับรองมาตรฐานการรักษาเฉพาะทาง
    (โปรแกรมการตรวจรักษาโรคภาวะกล้ามเนื้อหัวใจขาดเลือดเฉียบพลัน (CCPC AMI)) จาก
    The Joint Commission International (JCI)

-   ผลการประเมินจากผลสำรวจรายงานการกำกับดูแลกิจการที่ดีของบริษัทจดทะเบียนประจำปี
    2561 มีคะแนนในภาพรวมอยู่ในเกณฑ์ “ดีมาก”
    ซึ่งจัดโดยสมาคมส่งเสริมสถาบันกรรมการบริษัทไทย

  ผลการประเมินคุณภาพการจัดประชุมสามัญผู้ถือหุ้นอยู่ในเกณฑ์ “ดีมาก”
  ในโครงการประเมินคุณภาพการจัดประชุมสามัญผู้ถือหุ้น (Annual General Meeting - AGM)
  ประจำปี 2561 จัดโดยสมาคมส่งเสริมผู้ลงทุนไทย

1.5 โครงสร้างการถือหุ้นของกลุ่มบริษัท

บริษัทฯ ไม่มีบริษัทย่อยหรือบริษัทร่วม จึงไม่มีข้อมูลในหัวข้อดังกล่าว

1.6 ความสัมพันธ์กับกลุ่มธุรกิจของผู้ถือหุ้นใหญ่

บริษัทฯ ไม่มีความสัมพันธ์กับกลุ่มธุรกิจของผู้ถือหุ้นรายใหญ่

2. ลักษณะการประกอบธุรกิจ

2.1 ด้านโรงพยาบาล

โรงพยาบาลเอกชลเป็นหนึ่งในโรงพยาบาลภูมิภาคตะวันออก
ที่พร้อมให้บริการครบวงจรทั้งการบริการผู้ป่วยนอก และการบริการผู้ป่วยใน
ตลอดระยะเวลาที่ผ่านมา บริษัทได้ให้ความสำคัญกับการรักษาพยาบาลที่มีคุณภาพ
โดยมีคณะแพทย์แต่ละสาขาหลักเฉพาะทาง รวมถึงบุคลากรวิชาชีพที่มีความเชี่ยวชาญ
และเป็นโรงพยาบาลที่มีทำเลเด่นใจกลางชลบุรี เป็นย่านที่มีความสะดวกต่อการเดินทาง
ใกล้ห้างสรรพสินค้าชั้นนำ แวดล้อมด้วยโรงเรียนและสถานที่ราชการสำคัญ นอกจากนี้
อาคารด้านหลังของโรงพยาบาลที่เป็นอาคารที่พักรักษาพยาบาล จะมองเห็นวิวชายทะเลเมืองชลบุรี
บนถนนเลียบชายทะเล หรือสะพาน “ชลมารควิถี” ซึ่งเป็นแลนด์มาร์กแห่งใหม่ของชลบุรี คือ
เป็นถนนเส้นทางที่เปิดใหม่ให้ใช้สัญจรเมื่อวันที่ 31 สิงหาคม 2561
จึงเป็นเส้นทางสัญจรช่วยเลี่ยงสภาพรถติดได้ สภาพของภูมิทัศน์ที่อยู่ใกล้ทะเล
มีสภาพแวดล้อมช่วยฟื้นฟูจิตใจ ช่วยให้เกิดการเยียวยาการบำบัดการรักษา

โรงพยาบาลเอกชลได้รับการรับรองคุณภาพมาตรฐานระดับสากล Joint Commission
International (JCI) ตั้งแต่ปี 2558 ตามมาตรฐานการรับรองของสหรัฐอเมริกา และในปี
2561 โรงพยาบาลเอกชลผ่านการรับรอง Accreditation
แบบองค์รวมทั้งโรงพยาบาลอย่างต่อเนื่อง
และในปีเดียวกันโรงพยาบาลเอกชลได้ผ่านการรับรองโปรแกรมด้านโรคกล้ามเนื้อหัวใจขาดเลือดเฉียบพลัน
Acute Myocardial Infarction Program
ผ่านการรับรองระดับสากลในการรับรองโรคเฉพาะทาง มาตรฐาน Joint Commission
International (JCI) จากประเทศสหรัฐอเมริกา
อีกทั้งเป็นโรงพยาบาลเอกชนแห่งแรกในจังหวัดชลบุรี
ที่ได้รับการรับรองมาตรฐานคุณภาพโรงพยาบาลไทย (Thai Hospital Accreditation – HA)

เป้าหมายของโรงพยาบาล คือการให้บริการทางการแพทย์ที่ปลอดภัย มีความทันสมัยมากยิ่งขึ้น
มีความมุ่งมั่นที่จะปรับปรุงมาตรฐานด้านการรักษาพยาบาล ด้านการบริการ ด้านประสิทธิภาพ
ให้ดีขึ้นอย่างต่อเนื่อง พร้อมทั้งดูแลรักษาสิ่งแวดล้อมที่เป็นมิตรกับสังคมที่อยู่ร่วมกัน

2.2 ความร่วมมือทางการแพทย์

บริษัท โรงพยาบาลเอกชล จำกัด (มหาชน) ได้เข้าโครงการพันธมิตรกับโรงพยาบาลบำรุงราษฎร์
เป็นข้อตกลงความร่วมมือทางการแพทย์ เพื่อบูรณาการทางการแพทย์
เป็นการสร้างกระบวนการดูแลรักษาร่วมมือกัน เพื่อยกระดับบริการสาธารณสุขของประเทศให้ดีขึ้น
ซึ่งทางโรงพยาบาลบำรุงราษฎร์ได้ร่วมลงนามบันทึกข้อตกลงกับโรงพยาบาลและพันธมิตร 51
แห่งทั่วประเทศ เพื่อยกระดับการดูแลรักษาผู้ป่วย ทั้งชาวไทยและต่างชาติ
พร้อมขยายทางการแพทย์ร่วมกันได้อย่างเต็มประสิทธิภาพ
และมุ่งสู่ความเป็นเลิศทางการแพทย์ร่วมกัน ในระดับประเทศและระดับภูมิภาค
อีกทั้งเปิดโอกาสให้ผู้ป่วยได้เข้าถึงเทคโนโลยีขั้นสูง และได้รับการรักษาจากแพทย์ผู้เชี่ยวชาญ
และเมื่อรักษาแล้วช่วงระยะการพักฟื้น ผู้ป่วยจะได้รับการกลับไปยังโรงพยาบาลในพื้นที่ตั้งของตนเอง
นอกจากนี้ ได้รับความร่วมมือส่งเสริมเพิ่มด้านวิชาการระหว่างกันด้วย

2.3 กลุ่มเป้าหมายและสภาพทางเศรษฐกิจ

ในแต่ละจังหวัดต้องยอมรับว่า โรงพยาบาลสังกัดกระทรวงสาธารณสุข
โดยเฉพาะโรงพยาบาลขนาดใหญ่มีความแออัดจริง มีผู้ป่วยจำนวนมากที่เข้ารับการรักษาพยาบาล
ถึงแม้นจะเป็นโรงพยาบาลใหญ่ขนาดจำนวนเตียง 1,000 – 2,000 เตียง
ก็ยังมีอัตราการครองเตียงอยู่ที่ 70% - 80%
หรือบางโรงพยาบาลก็อาจมีอัตราครองเตียงมากกว่านั้น
การเปิดโรงพยาบาลภาคเอกชนก็เป็นส่วนช่วยที่แบ่งเบาการให้บริการรักษาพยาบาล
ผู้รับบริการก็สามารถเลือกที่จะลดการรอคิว หรือเลือกใช้บริการที่รวดเร็ว ปัจจุบันในจังหวัดชลบุรี
และพื้นที่ใกล้เคียง ก็มีโรงพยาบาลเอกชนเปิดขึ้นมากมาย ด้วยกระแสของการดูแลสุขภาพ
และเน้นการรักษาโรคเฉพาะกลุ่ม สำหรับการเจาะตลาดท่องเที่ยวเชิงสุขภาพ
ในภูมิภาคเอเชียก็เป็นความท้าทาย
แต่การเติบโตจากกลุ่มเป้าหมายชาวต่างชาติที่สามารถเพิ่มสัดส่วนรายได้มากที่สุด
ก็ต้องลดลงจากปัญหาเศรษฐกิจที่ชะลอตัวลงในหลายประเทศ
ผู้ใช้บริการของโรงพยาบาลเอกชลยังเป็นกลุ่มคนไทย
และในโรงพยาบาลเอกชลซึ่งจะมีกลุ่มลูกค้าชาวต่างชาติประมาณ 1% - 5%
สำหรับโรงพยาบาลที่อยู่ในส่วนภูมิภาคก็มีสถิติคนไข้ต่างชาติบางกลุ่มลดลง
สาเหตุจากเศรษฐกิจของตลาดตะวันออกกลาง ยังคงเผชิญสถานการณ์ราคาน้ำมันลดลง
รัฐบาลในกลุ่มประเทศเหล่านี้ซึ่งเป็นผู้ออกค่าใช้จ่ายด้านรักษาพยาบาลแก่ประชาชนในประเทศนั้น
ก็ได้ลดการสนับสนุนค่าใช้จ่ายแก่คนไข้ที่ต้องการไปรักษาในต่างประเทศ ได้รับการควบคุม
รวมทั้งลดจำนวนผู้ติดตามในครอบครัว และลดจำนวนวันรักษาพยาบาลลง
เพื่อควบคุมและลดค่าใช้จ่ายของประเทศตนเอง

การรักษาพยาบาลของภาคเอกชน ที่รัฐบาลมีโครงการที่จะให้ประเทศไทยเป็น Medical Hub
พร้อมส่งเสริมธุรกิจเกี่ยวข้องนั้น เป็นเพียงภาพรวมที่กล่าวมา
ต้นทุนหรือการบริหารธุรกิจยังต้องอยู่ในมือของการบริหารธุรกิจโรงพยาบาลภาคเอกชน
ด้วยนโยบายและยุทธศาสตร์แตกต่างกัน โรงพยาบาลเป็นธุรกิจที่ต้องดูแลสุขภาพและรักษาโรคต่างๆ
ทำให้ต้องแข่งขันด้วยคุณภาพความมีมาตรฐาน และความสามารถในการรักษาโรค
เรื่องเหล่านี้ไม่สามารถซื้อได้ด้วยเงิน เพราะเงินอาจเป็นส่วนหนึ่งในการจัดซื้อเครื่องมือตรวจรักษา
หรือจัดหาเทคโนโลยีใหม่ๆ ได้ เพื่อสนับสนุนการประชาสัมพันธ์ด้านการรักษาในมุมของการตลาด
แต่องค์กรของธุรกิจโรงพยาล ยังต้องสามารถพัฒนาองค์ประกอบอื่นๆ
ทั้งด้านบุคลากรที่มีความเชี่ยวชาญ และมีคุณภาพที่ได้รับการยอมรับตามมาตรฐานที่เป็นสากล

เป้าหมายหลัก หรือค่านิยมขององค์กรที่กำหนดไว้ตลอดเวลา คือ การดูแลผู้ป่วยด้วยความเอื้ออาทร
ความเป็นมืออาชีพด้วยการร่วมมือกัน โดยตระหนักกับคุณภาพ ความปลอดภัย
และความสามารถที่จะสร้างความเชื่อถือ
ความพึงพอใจและสร้างผลงานการรักษาให้แก่ผู้มาใช้บริการ ทางโรงพยาบาลมีแพทย์ผู้เชี่ยวชาญ
และบุคลากรฝ่ายสนับสนุนที่มีประสบการณ์ และความชำนาญ
พร้อมเทคโนโลยีใหม่ที่จะตอบสนองความต้องการที่สะดวกสบาย รวดเร็ว

ถึงแม้นต้องเผชิญปัญหาในปี 2560
จากที่โรงพยาบาลได้มีการพัฒนาระบบสารสนเทศครอบคลุมทั้งโรงพยาบาล
เพื่อจะได้นำมาช่วยในการสรุปผล ในเชิงบริหารขององค์กรอย่างมีประสิทธิภาพ
โดยเฉพาะปัจจุบันมีการแข่งขันทางธุรกิจสูง องค์กรต้องมีการบริหารงานที่มีประสิทธิภาพ
สามารถเข้าถึงข้อมูลได้อย่างรวดเร็ว ในปี 2561
โรงพยาบาลได้มีการเตรียมความพร้อมกับการขอรับรองคุณภาพมาตรฐานระดับสากล Joint
Commission International (JCI) ซึ่งเป็นมาตรฐานของสหรัฐอเมริกา
การรับรองมาตรฐานก็เป็นกลไกควบคุมคุณภาพ
และส่งเสริมให้การดูแลบริการสุขภาพได้ตามมาตรฐาน
เพื่อสร้างความมั่นใจต่อผู้เข้ามารับบริการสุขภาพ

การเปลี่ยนแปลงสภาพเศรษฐกิจ การเมือง และสังคม ตลอดจนการคมนาคมที่สะดวกและรวดเร็ว
ในด้านการดูแลสุขภาพ ส่งผลกระทบต่อระบบสุขภาพ และการให้บริการสุขภาพของประเทศไทย เช่น
การสนับสนุนความช่วยเหลือจากภาครัฐ การเกิดองค์กรเพื่อคุ้มครองผู้บริโภค
ตลอดจนนโยบายรัฐบาลที่ส่งเสริมธุรกิจสุขภาพของประชาชนก็จะทำให้ภาครัฐมีการเปลี่ยนแปลงนโยบายอยู่เสมอ

  2.4 การจัดหาผลิตภัณฑ์หรือบริการ

  การจัดหาผลิตภัณฑ์ด้านยาและเครื่องมืออุปกรณ์ด้านการแพทย์

เนื่องจากบริษัทมีเครือข่ายโรงพยาบาลอีกแห่ง ในพื้นที่ใกล้เคียงกัน
จึงมีนโยบายจัดตั้งคลังยากลางขึ้นมา เพื่อนำระบบการจัดซื้อกลางมาบริหารสต็อก
มีการสั่งซื้อยาและเวชภัณฑ์จากผู้จำหน่ายในประเทศ
ฝ่ายจัดซื้อกลางจะรวบรวมคำสั่งซื้อยาและเวชภัณฑ์ของโรงพยาบาลทั้งสองแห่ง
เพื่อดำเนินการติดต่อกับผู้จัดจำหน่าย คัดเลือก พิจารณาราคา คุณภาพ ส่วนการคัดเลือกจัดซื้อ
เวชภัณฑ์ อุปกรณ์ เครื่องมือทางการแพทย์ ก็จะมีคณะกรรมการทางการแพทย์อีกชุด
ที่ดำเนินการพิจารณา จัดหา อุปกรณ์ เครื่องมือทางการแพทย์
เพื่อให้สอดคล้องกับความต้องการของแพทย์และผู้ใช้งาน โดยพิจารณาอย่างรอบคอบถึงความจำเป็น
ความเหมาะสมในการนำมาใช้ทั้งคุณภาพและต้นทางของบริษัทที่ผลิตสินค้าต้องเป็นบริษัทที่ได้รับการรับรองมาตรฐานคุณภาพจาก
สำนักงานคณะกรรมการอาหารและยา (อ.ย) และหากเป็นสินค้าหรือผลิตภัณฑ์จากต่างประเทศ
ก็ต้องมีเอกสารรับรองการผลิตอย่างถูกต้องจากบริษัทผู้จัดจำหน่ายเพิ่มความมั่นใจว่า
ผู้ป่วยจะได้รับผลิตภัณฑ์ที่มีคุณภาพและปลอดภัย

ในการคัดเลือกเพื่อใช้ยาในโรงพยาบาล ได้จัดตั้งคณะกรรมการที่ประกอบด้วยแพทย์และเภสัชกร
เพื่อกำหนดเกณฑ์พิจารณาการคัดเลือกยา
โดยพิจารณาถึงความเหมาะสมและประโยชน์ของยาในการนำมาใช้รักษาผู้ป่วย
ตรวจสอบมาตรฐานผลิตภัณฑ์และราคายา เนื่องจากขบวนการผลิตแต่ละบริษัท
อาจมีแหล่งวัตถุดิบและกรรมวิธีการผลิตที่แตกต่างกัน ซึ่งมีผลต่อประสิทธิภาพการรักษา ดังนั้น
เภสัชกรจึงต้องค้นคว้า และติดตามข้อมูลข่าวสารด้านยาอยู่เสมอ
และเพื่อนำมาเป็นข้อมูลประกอบการจัดหา ให้ทันสมัยอยู่ตลอดเวลา

2.4 กระบวนการจัดการสิ่งแวดล้อม

บริษัทฯ ตระหนักถึงความสำคัญของสิ่งแวดล้อมที่อยู่ล้อมรอบอาคารที่ทำงาน
ซึ่งหมายถึงสภาพแวดล้อมในการทำงาน
องค์กรในระบบการออกแบบภายในอาคารตามมาตรฐานของกองการประกอบโรคศิลปะ
เพื่อให้มีความมั่นคง และมีความปลอดภัย และเป็นการลดความเสี่ยง
เช่นในเรื่องการได้รับบาดเจ็บจากการทำงาน บริษัทฯ
ได้เข้าร่วมโครงการส่งเสริมการใช้พลังงานอย่างมีประสิทธิภาพในอาคารธุรกิจ (Promoting
Energy Efficiency in Commercial Building : FEECB) ประเภทโรงพยาบาล
ซึ่งเป็นโครงการที่เกิดจากความร่วมมือระหว่างกรมพัฒนาพลังงานทดแทนและอนุรักษ์พลังงาน (พพ.)
กระทรวงพลังงาน มีการจัดอบรมให้ความรู้กับเจ้าหน้าที่ทั้งภายในและบุคคลจากภายนอกองค์กร
ก็เข้ามาสัมมนาร่วมกัน สำหรับโรงพยาบาลก็ได้จัดวางระบบการใช้แสงสว่างให้สมดุล
จัดดูให้การเปลี่ยนความสว่างของแสงในแต่ละสถานที่เป็นอย่างละมุน
การให้สีและกำลังแสงสว่างจะทำให้ระดับแสงมีความแตกต่างน้อยลงและดวงตาก็จะคุ้นเคยกับแสงใหม่ได้ง่ายขึ้น

ในกระบวนการรักษ์สิ่งแวดล้อมนี้
องค์กรได้ส่งเสริมให้พนักงานได้เข้าอบรมโครงการจัดการด้านพลังงาน มีการจัดทำคู่มือ
การทำแบบประเมินการจัดการด้านพลังงาน (Energy Management Matrix : EMM)
มีการประชาสัมพันธ์ความรู้ในการประหยัดพลังงาน เช่น การเปลี่ยนหลอดไฟเป็นหลอด LED
หรือการเพิ่มประสิทธิภาพการใช้งานของเครื่องจักรโดยการปรับอุณหภูมิ Chiller

2.4 งานที่ยังไม่ส่งมอบ

-ไม่มี-

3. ปัจจัยความเสี่ยง

3.1 ความเสี่ยงทางด้านการดำเนินงาน

ความเสี่ยงจากการเปลี่ยนแปลงกฎระเบียบของภาครัฐในประเทศไทยโดยการจัดตั้งกองทุน
ประกันสังคม หมายถึงกองทุนที่ให้หลักประกันแก่ผู้ที่อยู่ในระบบประกันสังคม
ให้ได้รับประโยชน์ทดแทนเพื่อประกันการเจ็บป่วย ซึ่งไม่เกิดจากการทำงาน
ในกรณีเจ็บป่วยสามารถเข้ารับการรักษาในสถานพยาบาลตามบัตรรับรองสิทธิได้
โดยไม่เสียค่าใช้จ่ายใด ตามที่มีประกาศ ยกเว้น เป็นบางรายการเท่านั้น
ที่สิทธิคุ้มครองค่ารักษาไม่ครอบคลุมทุกอย่าง ผู้ประกันตนเลือกเข้ารับการรักษาในโรงพยาบาลเอกชน
โดยโรงพยาบาลที่ทำสัญญากับสำนักงานประกันสังคม จะสามารถเบิกค่ารักษาคืนภายหลังได้
ตามเงื่อนไขประเภทยาราคาแพง หรือโรคที่มีความซ้ำซ้อน เช่น โรคเรื้อรังต่างๆ
ทางสำนักงานประกันสังคมเป็นหน่วยบริหารเงินกองกลาง
แต่การทำสัญญาหรือดำเนินธุรกิจภายใต้การกำกับควบคุมดูแลของกระทรวงสาธารณสุข
หรือหน่วยราชการใดๆ ที่เกี่ยวข้อง การประกาศใช้กฎหมายใหม่
หรือกฎระเบียบที่ออกมาเพิ่มเติมภายหลัง มักมีผลกระทบต่อผลการดำเนินงานของโรงพยาบาลเอกชน
และมีโอกาสเสี่ยงต่อผลด้านการเงินธุรกิจของบริษัท ตัวอย่างเช่น ค่ารักษาพยาบาลที่ภาครัฐ
ควรนำคืนให้โรงพยาบาลภาคเอกชน
จากการทำสัญญาประกันสังคมบางรายการก็ยังไม่ได้รับชำระค่ารักษาพยาบาล
ให้ตามระยะเวลาที่กำหนดไว้
บางโรงพยาบาลที่มีสถานะขาดสภาพคล่องทางการเงินก็จะพบอุปสรรคเงินขาดแคลน ดังนั้น
การจะอยู่ในธุรกิจโรงพยาบาลได้นั้น ก็มีความจำเป็นต้องมีสายป่านยาว
เพื่อนำเงินมาเป็นกองทุนหมุนเวียนใช้บริหารกิจการระหว่างรอเงินคืนจากสำนักงานประกันสังคม
ขณะนี้รัฐบาลก็ยังต้องรอทยอยคืนหนี้ค้างจ่ายเงินสมทบกองทุนประกันสังคมให้โรงพยาบาลภาคเอกชนอยู่
ซึ่งทำให้โรงพยาบาลเอกชนที่ทำสัญญารักษาพยาบาลแก่สิทธิผู้ป่วยประกันสังคม
ประสบปัญหาความยุ่งยากอยู่เป็นเนืองๆ

  3.2 ความเสี่ยงจากการสรรหาบุคลากรทางการแพทย์

นอกจากไทยเข้าสู่สังคมผู้สูงอายุ และมีอัตราการเกิดน้อยมากแล้ว
ทำให้แรงงานในวัยทำงานลดลงเรื่อยๆ ส่งผลให้แรงงานขาดแคลน และมีค่าจ้างปรับสูงขึ้น
ธุรกิจโรงพยาบาลก็ต้องพึ่งพา สรรหาบุคลากรทางการแพทย์ที่ชำนาญทั้งแพทย์ พยาบาลวิชาชีพ
เภสัชกร และเจ้าหน้าที่เทคนิคต่างๆ การผลิตบุคลากรทางการแพทย์ ก็จำเป็นต้องอาศัยภาครัฐ
ด้วยนโยบายหรือกฎหมายทางด้านสาธารณสุข
และด้วยมีการแข่งขันกับผู้ประกอบการธุรกิจประเภทเดียวกัน ก็ต้องมีการขึ้นค่าจ้างเพื่อดึงดูด
เพื่อรักษาบุคลากรทางการแพทย์ไว้กับองค์กร ดังนั้น บริษัทฯ จึงต้องมีงบสนับสนุนด้านการพัฒนา
ด้านการศึกษา เพื่อเพิ่มความชำนาญเฉพาะทาง
และเปิดโอกาสให้พนักงานได้ก้าวหน้าในตำแหน่งหน้าที่การงาน นอกจากนั้นแล้ว ทางบริษัทฯ
ก็ต้องมีมาตรการที่ต้องทบทวน และกำหนดค่าตอบแทนที่เหมาะสม เมื่อเปรียบเทียบกับบริษัท
หรือธุรกิจประเภทเดียวกันที่อาจอยู่ในพื้นที่ใกล้เคียงกันด้วย เพื่อป้องกันปัญหาสมองไหล
หรือการโยกย้ายของบุคลากร บริษัทฯ ต้องลงทุนทั้งด้านสวัสดิการ
การจัดหาที่พักในบริเวณใกล้เคียงกับโรงพยาบาลที่ทำงาน เพื่อความปลอดภัย
และความสะดวกในการเดินทางมาทำงานของพนักงาน อย่างทั่วถึงทุกด้าน

  3.3 ความเสี่ยงด้านธุรกิจรักษาพยาบาลและด้านการแข่งขัน

ด้วยธุรกิจโรงพยาบาลเอกชนในภาพรวม ยังมีทิศทางการขยายตัวที่เติบโตอย่างมั่นคง ในระยะเวลา
2-3 ปี ที่ผ่านมา อุตสาหกรรมการท่องเที่ยวด้านการแพทย์เป็นอุตสาหกรรมที่เติบโตรวดเร็วที่สุด
ในด้านผู้บริโภคจะได้รับการบริการที่รวดเร็ว จากการแข่งขันที่สูงขึ้น
จนถึงขั้นการเสาะแสวงหาแพทย์ หรือทีมแพทย์ไปเสริมทีม เพื่อผู้บริโภคจะมีทางเลือกมากขึ้น
โรงพยาบาลเป็นสิ่งที่หลีกเลี่ยงไม่ได้ หากมีโรคหรือมีอาการไม่สบาย เมื่อเจ็บป่วยก็จำเป็นต้องรักษา
ฉะนั้น ความต้องการของธุรกิจด้านนี้ จึงยังมีการขยายตัวต่อเนื่อง
แต่ก็จะมีการแบ่งขนาดเป็นโรงพยาบาลเอกชนระดับกลาง และระดับล่าง
การบริหารจัดการแบบโรงพยาบาลหลัก และโรงพยาบาลเครือข่าย สำหรับบริษัท
โรงพยาบาลเอกชล จำกัด (มหาชน) ก็มีส่วนที่อำนวยความสะดวก
และเป็นทางเลือกให้แก่ผู้รับบริการ ที่อยู่โดยรอบในเขตจังหวัดชลบุรี หรืออยู่ในภาคตะวันออก
องค์กรได้เน้นคุณภาพการให้บริการแก่ลูกค้าทั่วไป ประเภทใช้สิทธิประกัน, กลุ่มลูกค้าเงินสด,
สิทธิกองทุนเงินทดแทน, สิทธิสวัสดิการของบริษัท และสิทธิประกันสังคม

จากสำนักงานสถิติแห่งชาติ (สสช.) คาดการณ์ว่า
ประเทศไทยจะเข้าสู่สังคมผู้สูงอายุอย่างสมบูรณ์ในปี 2564 ในปี 2560 มีผู้สูงอายุ 15%
ของจำนวนประชากร หรือ 10 ล้านคน เป็นสิ่งที่แสดงให้เห็นข้อมูลว่า ผู้สูงอายุเพิ่ม
ความน่าจะเป็นของอัตราผู้ป่วยย่อมเพิ่มขึ้น

อนาคตสังคมไทยอาจเริ่มอิ่มตัวกับสังคมเมือง
และอาจไม่มีความจำเป็นต้องวิ่งเข้าหาในตัวเมืองตลอดเวลา ปัจจัยสำคัญในการดำรงชีวิต
เริ่มกระจายออกสู่แหล่งชุมชนบริเวณเขตปริมณฑล สังเกตได้จากการขยายตัวของรถไฟฟ้า
การขยายตัวของห้างสรรพสินค้าตามหัวเมืองต่างๆ

สำหรับองค์กร ได้มีการลงทุนด้านเทคโนโลยีข้อมูลข่าวสารเข้ามาช่วยทางด้านการตลาด
เพราะเทคโนโลยีใหม่ๆ จะทำให้ลดต้นทุนค่าใช้จ่ายในการบริหารจัดการ
พร้อมทั้งกำจัดจุดอ่อนในระบบที่ใช้มนุษย์ตัดสินใจ

4. ทรัพย์สินที่ใช้ในการประกอบธุรกิจ

  ---------------------------------- --------------- --------------------------------- ------------------ ----------------------------
  รายการ                             มูลค่าตามบัญชีสุทธิ   ลักษณะกรรมสิทธิ์                                         วงเงินของภาระหลักประกันทรัพย์สิน

  ที่ดิน                                60,160,300      ส่วนหนึ่งใช้เป็นหลักประกันเบิกเงินเกินบัญชี                      30 ล้านบาท

  อาคารและส่วนประกอบ                  258,183,282                                                          

  ที่ดิน                                48,000,000                                                           300 ล้านบาท

  อาคารและส่วนประกอบ                  266,395,751     ใช้เป็นหลักประกันเงินกู้ยืม                                  

  งานระหว่างก่อสร้างและติดตั้ง             7,329,558                                                            

  เครื่องมือและอุปกรณ์ทางการแพทย์          81,105,572      เป็นของบริษัท                                           -

  อุปกรณ์สำนักงานและเครื่องตกแต่งและติดตั้ง   61,771,029      เป็นของบริษัท                                           -

  ยานพาหนะ                           6,452,844       เป็นของบริษัท                                           -

  งานระหว่างก่อสร้างและติดตั้ง             11,688,226      เป็นของบริษัท                                           -

  รวม                                801,086,562                                                          
  ---------------------------------- --------------- --------------------------------- ------------------ ----------------------------

5. ข้อพิพาททางกฎหมาย

บริษัทฯ ไม่มีข้อพิพาททางกฎหมายที่มีผลกระทบด้านลบต่อสินทรัพย์ของบริษัทฯ ที่มีมูลค่าสูงกว่าร้อยละ
5 ของส่วนของผู้ถือหุ้น ณ วันที่ 31 ธันวาคม 2561

6. ข้อมูลทั่วไปและข้อมูลสำคัญอื่นๆ

ชื่อบริษัท : บริษัท โรงพยาบาลเอกชล จำกัด (มหาชน)

เลขทะเบียนบริษัท : บมจ.0107537001064

ประเภทธุรกิจ : โรงพยาบาลเอกชน

ทุนจดทะเบียน : 150 ล้านบาท ทุนจดทะเบียนชำระแล้ว 149,909,264 บาท

จำนวนหุ้นสามัญ : 149,909,264 หุ้น ราคาที่ตราไว้หุ้นละ 1 บาท

ที่ตั้งบริษัท : 68/3 หมู่ที่ 2 ถนนพระยาสัจจา ตำบลบ้านสวน อำเภอเมือง จังหวัดชลบุรี 20000

โทรศัพท์ 0-3827-3840-7, 0-3893-9999

โทรสาร 0-3827-3848

เว็บไซต์ : www.aikchol.com

แผนกทะเบียนหุ้น : โทรศัพท์ 0-3893-9999 ต่อ 1126, โทรสาร 0-3827-3848

E-mail : ir@aikchol.com, kullanit@aikchol.com

ข้อมูลที่สำคัญอื่น

ปีที่จดทะเบียนใน

ตลาดหลักทรัพย์แห่ง

ประเทศไทย : 10 มกราคม 2535

ชื่อย่อหลักทรัพย์ : AHC

รอบปีบัญชี : 1 มกราคม – 31 ธันวาคม

บุคคลอ้างอิง

นายทะเบียนหลักทรัพย์ : บริษัท ศูนย์รับฝากหลักทรัพย์ (ประเทศไทย) จำกัด

62 อาคารตลาดหลักทรัพย์แห่งประเทศไทย ถนนรัชดาภิเษก

แขวงคลองเตย เขตคลองเตย กรุงเทพฯ 10110

โทรศัพท์ 0-2229-2888, โทรสาร 0-2359-1259

เว็บไซต์ www.tsd.co.th

ผู้สอบบัญชี : บริษัท สอบบัญชีธรรมนิติ จำกัด

 178 อาคารธรรมนิติ ชั้น 6-7 ซอยเพิ่มทรัพย์ (ประชาชื่น 20) 

 ถนนประชาชื่น แขวงบางซื่อ เขตบางซื่อ 

 กรุงเทพฯ 10800, โทรศัพท์ 0-2555-0600,โทรสาร 0-2555-0664 

เว็บไซต์ www.daa.co.th

ที่ปรึกษากฎหมาย : บริษัท ที่ปรึกษากฎหมายสากล จำกัด

อาคาร สาทรซิตี้ ทาวเวอร์ ชั้น 18

  เลขที่ 175 ถนนสาทรใต้ แขวงทุ่งมหาเมฆ เขตสาทร กรุงเทพฯ 10120

  โทรศัพท์ 0-2679-6005, 0-2679-6015

โทรสาร 0-2679-6041, 0-2679-6042